Echetz vet s-eqal,
tul atich Xhun tziʼ u xaomla aʼ Jordaan inpaqte.
Tul imolich tibʼ Xhun tuchʼ kaʼvaʼl inqʼa nikich itxhus tibʼ s-kʼatza.
Tul til Xhun ipal Jesuus.
Tul ech tal Xhun te inqʼa nikich itxhus tibʼ s-kʼatza s-eche:
—Il naq u Vinaq ile,
uvaʼ toq oksaloq vatz quBʼaal Tiuxh,
eche nik toksal vaʼq chelem karneʼl vatz quBʼaal Tiuxh,
—xeʼt Xhun.
Taʼnetzxh tabʼi kaʼvaʼl inqʼa nikich itxhus tibʼ kʼatz Xhun u yol uvaʼe,
tul okaq vet bʼen tiʼ Jesuus.
Sutxhqʼetz Jesuus tiʼ iqul,
tul til Jesuus tok vet bʼen kaʼvaʼl inqʼa vinaq s-tiʼ.
Yaʼne ech tal Jesuus s-te s-eche:
—¿Kam nik etxhokeʼ?
—xeʼt Jesuus.
Tul echaq tal inqʼa vinaq s-eche:
—Ravii,
¿tal atil avotzotz?
—xeʼtaqe.
(‹Txhusul,›
chich telaʼp u yol Ravii.)
Yaʼne ech tal Jesuus s-eche:
—Koʼvaq bʼa s-viʼ.
Tul koʼvaq etileʼ tal uvaʼ atil in,
—xeʼt Jesuus.
Tul bʼenaq veteʼ.
Tul kajaq vet ka tal uvaʼ atich Jesuus,
tan aʼxh ibʼant vet kajvaʼl oora s-kuʼebʼal qʼij.
Lixhichetz ibʼij vaʼl u vinaq uvaʼ abʼin u yol uvaʼ maʼtich talt Xhun tiʼ Jesuus.
Tul titzʼinich Simoon Luʼ u vinaq uvaʼe.
Aʼetz u vinaqe uvaʼ ok bʼen tuchʼ vaʼt vimol tiʼ Jesuus.
Yaʼne ex itxhok vet Lixh u tatzik;
aʼe Simoon.
Tul ech tal vet Lixh s-te s-eche:
—Qatetz uy vet naq u Mesiias,
—xeʼt Lixh.
(Aʼ nik elkaʼp u yol Mesiias,
‹Kriisto,›
tu yolbʼal grieego.)
Tul iqʼol vet tzaan Simoon vatz Jesuus taʼn Lixh.
Tiletz vet Jesuus taqʼbʼ Simoon,
tul ech tal Jesuus s-te s-eche:
—Axh Simoon vikʼaol Jonaas.
Pet Seefas vet abʼij toq ibʼaneʼ,
—xeʼt Jesuus te Simoon.
(U bʼij ‹Seefas› tu yolbʼal arameeo,
aʼ nik elkaʼpun ‹Pedro› tu yolbʼal grieego.
Tul ‹sivan› nik elkaʼp u bʼij Seefas.)
Echetz vet eqal,
tul ikʼaq tibʼ Jesuus tiʼ ibʼen tuulbʼal Galileea.
Tul ex ileq Jesuus val u vinaq uvaʼ Piʼlich ibʼij.
Tul ech tal Jesuus te Piʼl s-eche:
—Koʼ s-viʼ,
—xeʼt Jesuus.
Poro vaʼlich kuxh itenam Piʼl tuchʼ Lixh,
atz tuchʼ Luʼ.
Tan eenaqich jeqlel tu tenam Vetsaaida.
Yaʼne ex leqexoq Natanaeel taʼn Piʼl.
Tul ech tal Piʼl te Natanaeel s-eche:
—Qat qootzaqil naq uvaʼ itzʼibʼa ka Moisees inqʼa yol s-tiʼ,
atz naq uvaʼ tzʼibʼamal ka yol s-tiʼ taʼn jolt inqʼa qʼexsanich tetz viyol quBʼaal Tiuxh.
Aʼetz naqe u Jesuus,
vikʼaol Xhuʼl,
u aj tenam Nasareet,
—xeʼt Piʼl te Natanaeel.
Poro ech tal Natanaeel s-eche:
—¡Aʼ tzikxh laʼ txhejk txhan invaʼq vinaq uvaʼ aj txumbʼal tu tenam Nasareet!
—xeʼt Natanaeel.
Tul ech tal Piʼl s-eche:
—Koʼ qileʼ eeleʼ,
—xeʼt Piʼl.
Tiletz vet Jesuus taqʼbʼ Natanaeel,
tul ech tal Jesuus tiʼ Natanaeel s-eche:
—Iletz invaʼl qumol s-tij imam Israeel uy s-quxoʼl uvaʼ yeʼl tzʼeqo tzij s-vatz,
—xeʼt Jesuus.
Yaʼne ech tal Natanaeel te Jesuus s-eche:
—¿Kam anatxhbʼe oq yeʼl tzʼeqo tzij sinkʼatza?
—xeʼt Natanaeel.
Tul ech tal Jesuus s-eche:
—Yeʼxnaq isaʼeʼt tzaan axh Piʼl,
tul vootzaqxh vet axh,
uvaʼs at axh jaqʼ tzeʼ u iigo,
—xeʼt Jesuus.
Tul ech tal vet Natanaeel te Jesuus s-eche:
—¡Txusul qetz,
aʼ bʼak axhe viKʼaol quBʼaal Tiuxh!
Atz ¡aʼ bʼak axhe uvaʼ toq bʼanon u mam iqʼesalil s-quxoʼl,
oʼ,
inqʼa tij imam Israeel!
—xeʼt vet Natanaeel.
Yaʼne ech tal Jesuus te Natanaeel s-eche:
—Niketz aqejeʼ uvaʼ at viqleʼm,
tan,
tiʼ uvaʼ,
ech inqʼa yol qat val see s-eche:
«Vootzaqxh vet axh uvaʼs at axh jaqʼ tzeʼ u iigo,»
chich in see.
Tiʼetz uvaʼe,
qat aqejvat.
Pet aloq ateletz kuxh inqʼa kaebʼal aanima toq eel inbʼantaʼ,
inqʼa palnaʼq tiʼ inqʼa nik val see,
—xeʼt Jesuus.
Tul ech tal Jesuus inpaqt s-eche:
—Tira nuqxh nik val sete:
Toq etileʼ uvaʼ jaqlel vet u amlikaʼ.
Tul toq etil ipal jaʼ,
atz ikuʼl inqʼa aanxel s-viibʼa,
in,
u Kʼaola uvaʼ qat bʼen in s-alam aanima,
—xeʼt Jesuus.